b'\n_START_ARTICLE_\nPietro da Cortona\n_START_PARAGRAPH_\nPjetras da Kortona (it. Pietro da Cortona, tikr. Pietro Berrettini, 1596 lapkri\xc4\x8dio 1 \xe2\x80\x93 1669 m. kovo 16 d.) \xe2\x80\x93 ital\xc5\xb3 XVII a. baroko dailininkas, dekoratorius, architektas. Geriausiai \xc4\xafk\xc5\xabnijo baroko stilistik\xc4\x85 fresk\xc5\xb3 technikoje. Tarp jo reik\xc5\xa1mingiausi\xc5\xb3 k\xc5\xabrini\xc5\xb3: freskos Barberini r\xc5\xabmuose Romoje ir Piti r\xc5\xabmuose Florencijoje.\n_START_SECTION_\nBiografija\n_START_PARAGRAPH_\nPjetras Beretinis gim\xc4\x97, sp\xc4\x97jama, 1596 m. lapkri\xc4\x8dio 1 d. Kortonos miestelyje netoli Florencijos. Nuo gimtojo miesto gavo savo pravard\xc4\x99. Pirmuosius dail\xc4\x97s mokslus tikriausiai i\xc5\xa1\xc4\x97jo pas t\xc4\x97v\xc4\x85, kuris buvo akmenskaldys. Po to persik\xc4\x97l\xc4\x97 \xc4\xaf Florencij\xc4\x85, kurioje mok\xc4\x97si tapytoju. Apie 1612\xe2\x80\x9313 m. Kortona atvyko \xc4\xaf Rom\xc4\x85, kur mok\xc4\x97si florentie\xc4\x8di\xc5\xb3 dailinink\xc5\xb3 Andrea Commodi ir Baccio Ciarpi dirbtuv\xc4\x97se, susipa\xc5\xbeino su Romoje buvusiu antikiniu ir did\xc5\xbei\xc5\xb3j\xc5\xb3 renesanso meistr\xc5\xb3 menu. _NEWLINE_Romoje Kortona prad\xc4\x97jo dirbti \xc4\xaftakingoms Barbierini ir Sacchetti \xc5\xa1eimoms. 1624\xe2\x80\x9326 m. Kortona atliko freskas Santa Bibiana ba\xc5\xbeny\xc4\x8dioje Barberini u\xc5\xbesakymu, o po to suprojektavo Villa del Pigneto Sacchetti \xc5\xa1eimai Romos apylink\xc4\x97se. Kortona \xc4\xafsiliejo \xc4\xaf Romos dailinink\xc5\xb3 bendruomen\xc4\x99, buvo pa\xc5\xbe\xc4\xafstamas su Berniniu. 1633 m. Barberini\xc5\xb3 gimin\xc4\x97s popie\xc5\xbeius Urbonas VIII-asis u\xc5\xbesak\xc4\x97 freskas Barberini r\xc5\xabmuose. Jos tapo svarbiausiomis Kortonos k\xc5\xabryboje, \xc5\xbeinomos pavadinimu \xe2\x80\x9eDievi\xc5\xa1kojo aprei\xc5\xa1kimo ir Barberini\xc5\xb3 \xc5\xa1eimos \xc5\xa1lov\xc4\x97s alegorija\xe2\x80\x9c. \xc4\xaekv\xc4\x97pimo freskoms Kortona s\xc4\x97m\xc4\x97si i\xc5\xa1 Siksto koply\xc4\x8dios fresk\xc5\xb3 ir Anibal\xc4\x97s Kara\xc4\x8dio fresk\xc5\xb3 Farnez\xc4\x97s r\xc5\xabmuose._NEWLINE_1634 m. Kortona buvo i\xc5\xa1rinktas Romos \xc5\xa0v. Luko dailinink\xc5\xb3 gildijos direktoriumi iki 1638 m. Jo estetiniu supratimu, did\xc5\xbeiosios monumentin\xc4\x97s freskos tur\xc4\x97jo tur\xc4\x97ti kiek \xc4\xafmanoma daugiau veik\xc4\x97j\xc5\xb3 ir kuo \xc4\xafmantresn\xc4\x99 bei puo\xc5\xa1ni\xc4\x85 kompozicij\xc4\x85. Tuo Kortona polemikavo su savo buvusiu mokiniu ir konkurentu Romoje Andrea Sacchi. Savo freskoms atlikti Kortona naudojosi daugelio dailinink\xc5\xb3 ir pameistri\xc5\xb3 pagalba. 1637 m. Kortona padar\xc4\x97 pertrauk\xc4\x85 darbuose Barberini r\xc5\xabmuose ir atvyko \xc4\xaf Florencij\xc4\x85, kur Toskanos kunigaik\xc5\xa1tis Ferdinandas II Medi\xc4\x8dis u\xc5\xbesak\xc4\x97 jam fresk\xc5\xb3 tapyb\xc4\x85 4 \xc5\xbemoni\xc5\xb3 am\xc5\xbei\xc5\xb3 tema Piti r\xc5\xabmuose. Tuo metu Kortona atliko dvi tokias freskas ir \xc4\xaf Piti r\xc5\xabmus gr\xc4\xaf\xc5\xbeo 1641 m. baig\xc4\x99s darbus Barberini r\xc5\xabmuose Romoje. Piti r\xc5\xabmuose v\xc4\x97liau Kortona atliko daugiau dail\xc4\x97s alegorini\xc5\xb3 darb\xc5\xb3 antikin\xc4\x97s kosmogonijos temomis kunigaik\xc5\xa1\xc4\x8dio pri\xc4\x97mimo kambariuose (7 epizodai). _NEWLINE_1647 m. Pjetras da Kortona gr\xc4\xaf\xc5\xbeo \xc4\xaf Rom\xc4\x85. Atlikin\xc4\x97jo freskas Santa Maria in Vallicella ba\xc5\xbeny\xc4\x8dioje ir Palazzo Pamphilj r\xc5\xabmuose. 1634\xe2\x80\x931660 m. laikotarpiu pagal jo projekt\xc4\x85 buvo pastatyta Santi Luca e Martina (\xc5\xa0v. Luko ir \xc5\xa0v. Martyno) ba\xc5\xbeny\xc4\x8dia Romoje. 1656\xe2\x80\x9357 m. Kortona i\xc5\xa1 naujo suk\xc5\xabr\xc4\x97 ba\xc5\xbeny\xc4\x8di\xc5\xb3 Santa Maria della Pace ir Santa Maria in Via Lata fasadus. Pjetro da Kortonos architekt\xc5\xabriniai projektai buvo panaudoti praple\xc4\x8diant Piti r\xc5\xabmus ir Luvr\xc4\x85. Pjetras da Kortona mir\xc4\x97 1669 m. kovo 16 d. Romoje, palaidotas savo projektuotoje Santi Luca e Martina ba\xc5\xbeny\xc4\x8dioje. Gyvenimo metu Kortona buvo labai \xc5\xbeymus menininkas, ta\xc4\x8diau \xc5\xa1iuo metu jis yra am\xc5\xbeinink\xc5\xb3, Berninio ir Fran\xc4\x8desko Borominio, \xc5\xa1e\xc5\xa1\xc4\x97lyje. Popie\xc5\xbeius Aleksandras VII-asis jam buvo suteik\xc4\x99s Auksinio pentino ordino kavalieriaus titul\xc4\x85.'